**Μηνιαίο Ενημερωτικό Τεύχος**

**Κεντρικής Ένωσης Επιμελητηρίων Ελλάδος**

**ΜΑΙΟΣ 2024**

**Πίνακας Περιεχομένων**

[1. ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ 3](#_Toc169097396)

[Α. Ερευνώ – Καινοτομώ 2021-2027 3](#_Toc169097397)

[Β. Ταμείο Επιχειρηματικότητας ΤΕΠΙΧ ΙΙΙ 5](#_Toc169097398)

[2. ΘΕΜΑΤΑ ΠΡΟΣΤΑΣΙΑΣ ΠΕΡΙΒΑΛΛΟΝΤΟΣ 11](#_Toc169097399)

[Α. Νόμος 5106 (ΦΕΚ 63/01.05.2024) 11](#_Toc169097400)

[Β. 2η Αναθεώρηση Σχεδίων Διαχείρισης Λεκανών Απορροής 12](#_Toc169097401)

[Γ. Βιομηχανικές εκπομπές: Το Συμβούλιο εγκρίνει επικαιροποιημένους κανόνες για καλύτερη προστασία του περιβάλλοντος 13](#_Toc169097402)

[3. ΘΕΜΑΤΑ ΧΩΡΟΤΑΞΙΑΣ / ΠΟΛΕΟΔΟΜΙΚΑ ΘΕΜΑΤΑ 17](#_Toc169097403)

[Α. Ενιαίος ψηφιακός χάρτης και εθνικό μητρώο υποδομών 17](#_Toc169097404)

[4. ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΏΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) 19](#_Toc169097405)

[Α. Δημοσίευση Α’ φάσης διαγωνισμού για τη ανάπτυξη Επιχειρηματικού Πάρκου στον Δήμο Φυλής 19](#_Toc169097406)

[5. ΘΕΜΑΤΑ ΥΓΕΙΑΣ & ΑΣΦΑΛΕΙΑΣ ΣΤΗΝ ΕΡΓΑΣΙΑ 22](#_Toc169097407)

[Α. Υποχρεωτική η ανάθεση καθηκόντων ΣΑΜΕΕ στα πρατήρια καυσίμων & ενέργειας 22](#_Toc169097408)

[6. ΘΕΜΑΤΑ ΠΥΡΟΠΡΟΣΤΑΣΙΑΣ 23](#_Toc169097409)

[Α. Παράταση για τις δηλώσεις καθαρισμού οικοπέδων στην ψηφιακή πλατφόρμα akatharista.apps.gov.gr 23](#_Toc169097410)

# ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ

## **Α. Ερευνώ – Καινοτομώ 2021-2027**

Η πρόσκληση υποβολής προτάσεων χρηματοδότησης ερευνητικών έργων στο πλαίσιο της νέας Δράσης «**Ερευνώ – Καινοτομώ**» του Προγράμματος Ανταγωνιστικότητα (ΕΣΠΑ 2021-2027), αποτελεί μια σημαντική πρωτοβουλία στρατηγικής σημασίας για την ενίσχυση της ανταγωνιστικότητας, της παραγωγικότητας και της εξωστρέφειας των επιχειρήσεων και διαθέτει προϋπολογισμό 300 εκατομμύρια ευρώ.

Η πρόσκληση απευθύνεται σε μεμονωμένες επιχειρήσεις με έμφαση στις ΜΜΕ, ομάδες επιχειρήσεων ή συμπράξεις επιχειρήσεων με ερευνητικούς οργανισμούς, αποσκοπώντας στη σύνδεση της έρευνας και της καινοτομίας με την επιχειρηματικότητα.

**Οι Αιτήσεις Χρηματοδότησης θα πρέπει να αφορούν σε έργα έρευνας και καινοτομίας και να εντάσσονται σε μια από τις τέσσερις (4) παρεμβάσεις**:

**Παρέμβαση Ι**

Έρευνα και Ανάπτυξη από Επιχειρήσεις

* Δικαιούχοι: Επιχειρήσεις
* Προϋπολογισμός: έως 800.000€

**Παρέμβαση ΙI**

Συμπράξεις Επιχειρήσεων με Ερευνητικούς Οργανισμούς

* Δικαιούχοι: συμπράξεις επιχειρήσεων, με ερευνητικούς οργανισμούς
* Προϋπολογισμός: έως 2.000.000€

**Παρέμβαση ΙII**

Αξιοποίηση Ερευνητικών Αποτελεσμάτων

* Δικαιούχοι: Mικρομεσαίες επιχειρήσεις (ΜμΕ)
* Προϋπολογισμός: έως 2.000.000€

**Παρέμβαση ΙV**

Σφραγίδα Αριστείας (Seal of Excellence) για επιχειρήσεις

* Δικαιούχοι: Mικρομεσαίες ελληνικές επιχειρήσεις που έλαβαν τη Σφραγίδα Αριστείας (Seal of Excellence)
* Προϋπολογισμός: Στο όριο του εγκεκριμένου Π/Υ από το Horizon Europe

**Έναρξης υποβολής Αιτήσεων: Πέμπτη 6 Ιουνίου 2024, 12:00.**

**Καταλυτικές ημερομηνίες υποβολών, ανάλογα με την Παρέμβαση**:

Παρέμβαση Ι: Τετάρτη 10.7.2024 | 15:00.

Παρέμβαση ΙΙ: Τετάρτη 17.7.2024 | 15:00.

Παρεμβάσεις ΙΙΙ και IV: Η Πρόσκληση θα παραμείνει ανοιχτή μέχρι την εξάντληση του διαθέσιμου προϋπολογισμού ανά Κατηγορία Περιφέρειας και το αργότερο μέχρι την Τετάρτη 27.11.2024 και ώρα 15:00.

**Δικαιούχοι της δράσης**:

α) Επιχειρήσεις και «Λοιποί φορείς που αντιμετωπίζονται ως επιχειρήσεις»,

β) Ερευνητικοί οργανισμοί και «Λοιποί φορείς που αντιμετωπίζονται ως ερευνητικοί οργανισμοί».

Οι αιτήσεις υποβάλλονται ηλεκτρονικά στην ελληνική γλώσσα μέσω του Ολοκληρωμένου Πληροφοριακού Συστήματος Κρατικών Ενισχύσεων (ΟΠΣΚΕ).

Για περισσότερες πληροφορίες πατήστε [**εδώ**](http://erevno-kainotomo.gr/espa2127?ref_tim=1716536864&ref_a=80539583&ref_b=1738486)

## **Β. Ταμείο Επιχειρηματικότητας ΤΕΠΙΧ ΙΙΙ**

Η δράση ΤΕΠΙΧ ΙΙΙ, είναι ένα πολυδιάστατο χρηματοδοτικό εργαλείο που παρέχει επενδυτικά δάνεια για την ανάπτυξη των ΜμΕ επιχειρήσεων και κεφάλαια κίνησης για τη στήριξη του συναλλακτικού κύκλου και των καθημερινών τους αναγκών. Με διαθέσιμο προϋπολογισμό 500 εκατ.€, διαθέτει σε μικρομεσαίες επιχειρήσεις δάνεια ύψους 2,2 δισ. Ευρώ με ευνοϊκούς όρους, διευρύνοντας τον κύκλο των χρηματοδοτούμενων ΜμΕ και την περίμετρο δανεισμού τους. Σημαντικό σημείο της δράσης είναι η δυνατότητα συνδυασμού της εγγύησης του δανείου με την επιδότηση του επιτοκίου.

To TEPIX III αποτελείται από δύο επιμέρους Ταμεία, το Ταμείο Εγγυοδοσίας και το Ταμείο Δανείων:

|  |  |  |  |
| --- | --- | --- | --- |
| **ΤΕΠΙΧ ΙΙΙ** | | | |
| **Ταμείο Εγγυοδοσίας** | | **Ταμείο Δανείων** | |
| **Γενική Επιχειρηματικότητα**  Αφορά το σύνολο των ΜμΕ | **Επιχειρηματικότητα Νεοσύστατων Επιχειρήσεων**  Αφορά Μικρές και πολύ μικρές έως και 5 χρόνια λειτουργίας | **Υποπρόγραμμα 1**  Δάνεια Επενδυτικού Σκοπού Γενικής Επιχειρηματικότητας | **Υποπρόγραμμα 2**  Δάνεια Κεφαλαίων Κίνηση Ειδικού σκοπού |

**Ταμείο Εγγυοδοσίας ΤΕΠΙΧΧ ΙΙΙ**

Το Ταμείο Εγγυοδοσίας σχεδιάστηκε για να παρέχει στις επιχειρήσεις την απαραίτητη ρευστότητα και κεφάλαια για επενδύσεις προσφέροντας ταυτόχρονα τη δυνατότητα μείωσης του κόστους χρηματοδότησης. Επιχορηγεί 100% την προμήθεια εγγύησης για όλη τη διάρκεια κάθε δανειακής σύμβασης και επιδοτεί τμήμα του επιτοκίου του δανείου. Η επιδότηση αφορά τα 2 πρώτα έτη του δανείου (από την 1η εκταμίευση) και θα μειώνει το επιτόκιο του δανείου 2%,σε επιχειρήσεις της Αττικής και του Νοτίου Αιγαίου και 3% σε επιχειρήσεις των υπολοίπων Περιφερειών της χώρας Προσφέρει εγγύηση από 70% έως 80% σε επενδυτικά δάνεια (ύψους 10.000 ευρώ έως 10 εκατ. ευρώ), σε δάνεια κεφαλαίου κίνησης και δάνεια ανακυκλούμενης πίστωσης (από 10.000 ευρώ έως 500.000 ευρώ). Για δάνεια έως 50.000 ευρώ δεν θα απαιτούνται εμπράγματες εξασφαλίσεις. Το ανώτατο ύψος των εμπράγματων εξασφαλίσεων που μπορεί να ζητήσει το πιστωτικό ίδρυμα σε κάθε χρηματοδότηση δεν επιτρέπεται να υπερβεί το 30% του κεφαλαίου του δανείου.

**Βασικά χαρακτηριστικά και ποιους αφορά**

Το Ταμείο Εγγυοδοσίας ΤΕΠΙΧ ΙΙΙ διακρίνεται σε δυο (2) Υποταμεία και απευθύνεται σε συγκεκριμένες κατηγορίες επιχειρήσεων. Αναλυτικά:

* **Το Υποταμείο «Γενική Επιχειρηματικότητα» αφορά** το σύνολο των ΜμΕ και προσφέρει επιδότηση επιτοκίου 2% ή 3% τα 2 πρώτα έτη σε όλα τα επενδυτικά δάνεια και κεφαλαίου κίνησης στις επιχειρήσεις οι οποίες χρηματοδοτούνται πρώτη φορά από την HDB καθώς και μηδενική προμήθεια εγγύησης.
* με διαθέσιμο χαρτοφυλάκιο 1,642 δις €
* Συντελεστή μόχλευσης 7,14
* Κεφάλαια ταμείου 230 εκ €
* **Το Υποταμείο «Επιχειρηματικότητα Νεοσύστατων Επιχειρήσεων»** αφορά πολύ μικρές και μικρές επιχειρήσεις με έως 5 χρόνια λειτουργίας και προσφέρει τα 2 πρώτα έτη επιδότηση επιτοκίου2% ή 3%σε όλα τα δάνεια με μηδενική προμήθεια εγγύησης και πρόσθετες εξασφαλίσεις 0%-30%. Για τα δάνεια κεφαλαίου κίνησης, οι επιχειρήσεις δικαιούνται επιδότηση επιτοκίου εφόσον δεν έχουν λάβει επιχειρηματικό δάνειο από έτερο πρόγραμμα της ΕΑΤ κατά το παρελθόν
* με διαθέσιμο χαρτοφυλάκιο 150 εκ €
* Συντελεστή μόχλευσης 5
* Κεφάλαια ταμείου 30 εκ €**.**

|  |  |  |
| --- | --- | --- |
|  | **Γενική Επιχειρηματικότητα** | **Επιχειρηματικότητα νεοσύστατων επιχειρήσεων** |
| **Επενδυτικά δάνεια** | **Για δάνεια έως 1.600.000€ / Διάρκεια δανείων** - Από 5 έως 10 έτη, συμπεριλαμβανομένης τυχόν περιόδου χάριτος έως 24 μήνες Καν. (ΕΕ) 651/2014 (άρθρο 21 παρ.18) | **Για δάνεια έως 1.500.000€**  Διάρκεια δανείων-Από 5 έως 10 έτη, συμπεριλαμβανομένης τυχόν περιόδου χάριτος έως 24 μήνες Καν. (ΕΕ) 651/2014 (άρθρο 22) |
| **Για δάνεια έως 10.000.000€ / Διάρκεια δανείων** - Από 5 έως 12 έτη, συμπεριλαμβανομένης τυχόν περιόδου χάριτος έως 24 μήνες Καν. (ΕΕ) 651/2014 (άρθρο 21 παρ.3) |
| **Δάνεια Κεφαλαίου Κίνησης Ειδικού Σκοπού** | **Για δάνεια έως 500.000€ / Διάρκεια δανείων-**Από 2 έως 5 έτη, συμπεριλαμβανομένης τυχόν περιόδου χάριτος έως 12 μήνες Καν. (ΕΕ) 651/2014 (άρθρο 21 παρ. 3 & 18) | **Για δάνεια έως 200.000€**  **Διάρκεια δανείου** -Από 2 έως 5 έτη, συμπεριλαμβανομένης τυχόν περιόδου χάριτος έως 12 μήνες Καν. (ΕΕ) 651/2014 (άρθρο 22) |
| **Ανακυκλούμενη πίστωση** | **Για δάνεια έως 500.000€ / Μέγιστη διάρκεια χορήγησης του πιστωτικού ορίου -** έως 3 έτη. Με το πέρας των 3 ετών θα μετατρέπεται αυτόματα το πιστωτικού όριο σε τοκοχρεωλυτικό/ χρεολυτικό Δάνειο διάρκειας έως 2 έτη. Στα πιστωτικά όρια δεν παρέχεται περίοδος χάριτος. Καν. (ΕΕ) 651/2014 (άρθρο 21 παρ. 3 & 18) | **Για δάνεια έως 200.000€** / **Μέγιστη διάρκεια χορήγησης του πιστωτικού ορίου** έως 3 έτη. Μετά το πέρας 3 ετών αυτόματη μετατροπή του σε τοκοχρεωλυτικό/ χρεολυτικό δάνειο διάρκειας έως 2 έτη (Καθεστώς ενισχύσεων άρθρο 22 του Καν. (ΕΕ) 651/2014). |

**Ταμείο Δανείων ΤΕΠΙΧ ΙΙΙ**

Το Ταμείο Δανείων **προσφέρει δάνεια, με το 40% του ποσού άτοκο**, και **επιδότηση επιτοκίου 3%** στο υπόλοιπο μέρος (60%) για 2 έτη.

Συνολικά, τα δάνεια που παρέχονται μέσω του Ταμείου Δανείων του ΤΕΠΙΧ ΙΙΙ, έχουν **μειωμένο επιτόκιο έως και κατά 70% για τα 2 πρώτα χρόνια**. H διάρκεια των δανείων για τα επενδυτικά είναι 2 έως 12 έτη, με περίοδο χάριτος έως 24 μήνες. Και για το κεφάλαιο κίνησης από 2 έως 5 έτη, με περίοδο χάριτος έως 12 μήνες, κατά την οποία η επιχείρηση δεν αποπληρώνει κεφάλαιο αλλά μόνο τόκους.

**Βασικά χαρακτηριστικά και ποιους αφορά**

**Το Ταμείο δάνειών ΤΕΠΙΧ ΙΙΙ αφορά ΜμΕ που επιθυμούν να λάβουν χρηματοδότηση για την υλοποίηση επενδυτικών σχεδίων αλλά και κεφάλαια κίνησης ειδικού σκοπού**. Θα πρέπει να είναι επιλέξιμες -βάσει αναρτημένης λίστας ΚΑΔ στο site της ΕΑΤ- μικρομεσαίες επιχειρήσεις που έχουν εγκατάσταση και λειτουργούν νόμιμα στην Ελλάδα. Ο προϋπολογισμός του Ταμείου είναι € 200.000.000 και συμπεριλαμβανομένης της συμμετοχής των Πιστωτικών Ιδρυμάτων κατά 60% σε κάθε χορήγηση, διαμορφώνεται συνολικό χαρτοφυλάκιο δανείων ύψους 450.000.000€.

**Οικονομικά πλεονεκτήματα ταμείου δανείων**

* **Η χρηματοδοτούμενη επιχείρηση απαλλάσσεται πλήρως των τόκων** για το μέρος του δανείου που συγχρηματοδοτείται από το ταμείο (ήτοι το 40% εκάστου δανείου), δεδομένου ότι το ποσό αυτό του παρέχεται από το Ταμείο άτοκο.
* **Το Ταμείο δύναται να επιδοτεί τμήμα του επιτοκίου που εφαρμόζει το Πιστωτικό Ίδρυμα στα κεφάλαιά του** (ήτοι το 60% εκάστου δανείου). Η επιδότηση αφορά στα 2 πρώτα έτη του δανείου (από την 1η εκταμίευση) και μειώνει το επιτόκιο του Πιστωτικού Ιδρύματος κατά 3%, το οποίο αντίστοιχα απομειώνει το τελικό επιτόκιο του δανείου.
* Κάθε Πιστωτικό Ίδρυμα που συμμετέχει στο Ταμείο υποχρεούται να **μειώνει το επιτόκιο εκάστου δανείου κατά τουλάχιστον 25 μονάδες βάσης (bps) ετησίως** σε σύγκριση με τα επιτόκια που θα εφαρμόζονταν σε αντίστοιχη χρηματοδότηση χωρίς την συμμετοχή του Ταμείου.
* Το ανώτατο ύψος των εμπράγματων εξασφαλίσεων που δύναται να ζητήσει το Πιστωτικό Ίδρυμα σε κάθε χρηματοδότηση **δεν επιτρέπεται να υπερβεί το 100% του κεφαλαίου του δανείου**.

|  |  |  |  |  |
| --- | --- | --- | --- | --- |
|  |  | **Ύψος Δανείου** | **Κανονισμός ενισχύσεων** | **Διάρκεια δανείου** |
| **Επενδυτικά δάνεια** | Δράση 1.1 | **20.000€ έως 1.500.000€** | De Minimis (Καν. (ΕΕ) 2831/2023) | Από 5 έως 12 έτη, συμπεριλαμβανομένης τυχόν περιόδου χάριτος έως 24 μήνες. |
| Δράση 1.2 | **20.000€ έως 8.000.000€** | ΓΑΚ (Αρ.21) |
| **Δάνεια κεφαλαίου κίνησης ειδικού σκοπού** | Δράση 2.1 | **10.000€ έως 500.000€** | De Minimis (Καν. (ΕΕ) 2831/2023) | Από 2 έως 5 έτη συμπεριλαμβανομένης τυχόν περιόδου χάριτος έως 12 μήνες. |

**Διαδικασία υποβολής της αίτησης χρηματοδότησης ΤΕΠΙΧ ΙΙΙ**

1. **Καταχώρηση αίτησης στο KYC της HDB**

* **Είσοδος στην πλατφόρμα KYC της HDB μέσω κωδικών taxis.** **Μέσω της διαλειτουργικότητας με ΑΑΔΕ/ ΕΦΚΑ/ ΤΕΙΡΕΣΙΑ απαιτείται η συμπλήρωση ελάχιστων στοιχείων από την επιχείρηση.**
* Δημιουργία νέας αίτησης και επιλογή του προγράμματος και των συνεργαζόμενων τραπεζών που η επιχείρηση θέλει να προωθηθεί η αίτηση.
* Συμπλήρωση του επιχειρηματικού σχεδίου και ανέβασμα στα έγγραφα.

1. **Συμπλήρωση Ερωτηματολογίου ESG Tracker by HDB**

Αυτοαξιολόγηση της επιχείρησης σε 3 βασικά κριτήρια: Περιβαλλοντικά, Κοινωνικά και Εταιρικής Διακυβέρνησης (ESG). Εφόσον η επιχείρηση έχει ήδη συμπληρώσει το ερωτηματολόγιο πριν την αίτηση στο KYC δεν απαιτείται η επανυποβολή του.

1. **Υποβολή αίτησης στο νέο ΟΠΣΚΕ του ΥΠΕΘΟΟ (Opske.gr)**

Καταχώρηση στοιχείων Επιχείρησης (ΚΑΔ, Μέγεθος, Πραγματικοί Δικαιούχοι, De minimis ενισχύσεις) και βασικών στοιχείων αιτούμενου δανείου (Ύψος, διάρκεια, σκοπός και Τράπεζα)

1. **Επίσκεψη στο συνεργαζόμενο Τραπεζικό Κατάστημα για την υποβολή Φακέλου Δικαιολογητικών**
2. **Αξιολόγηση και έγκριση από την τράπεζα**
3. **Αποστολή έγκρισης στην HDB**

# ΘΕΜΑΤΑ ΠΡΟΣΤΑΣΙΑΣ ΠΕΡΙΒΑΛΛΟΝΤΟΣ

## **Α. Νόμος 5106 (ΦΕΚ 63/01.05.2024)**

Στις 01-05-2024 δημοσιεύτηκε σε ΦΕΚ ο υπ’ αρίθμ. Νόμος 5106/01.05.2024 (ΦΕΚ 63Α’/2024) «*Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας και άλλες επείγουσες διατάξεις*».

Ιδιαίτερο ενδιαφέρον, μεταξύ άλλων, παρουσιάζουν τα άρθρα:

* Άρθρο 20 έως 31: διατάξεις για τη διαχείριση και εκμετάλλευση δημοσίων δασών (Υβριδικά́ Συνεργατικά́ Σχήματα, επιδότηση αναδόχων, απόληψη βιομάζας, μεταφορά δασεργατών σε περίπτωση δασικής πυρκαγιάς, κ.λπ.).
* Άρθρο 33 έως 35: διατάξεις για τις συμβάσεις προσωπικού́ που προσελήφθη για την αντιμετώπιση των έκτακτων αναγκών που προέκυψαν μετά τις δασικές πυρκαγιές του 2021 και 2023, για τη λειτουργία χιονοδρομικών κέντρων, κ.λπ.
* Άρθρο 36 έως 38: διατάξεις για τον ΟΦΥΠΕΚΑ (προσωπικό, παράταση αποσπάσεων) και το Μουσείο Γουλανδρή Φυσικής Ιστορίας.
* Άρθρο 52 έως 83: διατάξεις για την καταπολέμηση της αυθαίρετης δόμησης.
* Άρθρο 105 έως 121: διατάξεις για τη λειτουργία Σταθμών Ανανεώσιμων Πηγών Ενέργειας και Υπεράκτια Αιολικά Πάρκα.
* Άρθρο 142 έως 144: ρυθμίσεις για την πολιτική προστασία (Ειδικές Μονάδες Δασικών Επιχειρήσεων, ανάθεση αρμοδιοτήτων στο ΤΕΕ).

## **Β. 2η Αναθεώρηση Σχεδίων Διαχείρισης Λεκανών Απορροής**

Από τις αρχές Μαΐου είναι σε εξέλιξη η σταδιακή έγκριση της 2ης Αναθεώρησης των Σχεδίων Διαχείρισης των Λεκανών Απορροής Ποταμών (ΣΔΠΑΠ) για τα Υδατικά Διαμερίσματος (ΥΔ) της Ελλάδας. Από τα δεκατέσσερα (14) ΥΔ της Ελλάδας έως σήμερα έχουν εγκριθεί και αναρτηθεί σε ΦΕΚ τα τέσσερα (4) και το προσεχές διάστημα αναμένεται και η σταδιακή έγκριση των υπολοίπων ΥΔ. Ειδικότερα, έχουν αναρτηθεί σε ΦΕΚ τα κάτωθι:

* Έγκριση της 2ης Αναθεώρησης του Σχεδίου Διαχείρισης των Λεκανών Απορροής Ποταμών του Υδατικού Διαμερίσματος Κεντρικής Μακεδονίας [Πράξη Υπ. Συμβουλίου 12 της 29.04.2024 (ΦΕΚ 70Α’/17.05.2024)],
* Έγκριση της 2ης Αναθεώρησης του Σχεδίου Διαχείρισης των Λεκανών Απορροής Ποταμών του Υδατικού Διαμερίσματος Ηπείρου [Πράξη Υπ. Συμβουλίου 13 της 29.04.2024 (ΦΕΚ 71Α’/2017.05.2024)],
* Έγκριση της 2ης Αναθεώρησης του Σχεδίου Διαχείρισης των Λεκανών Απορροής Ποταμών του Υδατικού Διαμερίσματος Αττικής [Πράξη Υπ. Συμβουλίου 14 της 29.04.2024 (ΦΕΚ 73Α’/20.05.2024)],
* Έγκριση της 2ης Αναθεώρησης του Σχεδίου Διαχείρισης των Λεκανών Απορροής Ποταμών του Υδατικού Διαμερίσματος Ανατολικής Στερεάς Ελλάδας [Πράξη Υπ. Συμβουλίου 15 της 29.04.2024 (ΦΕΚ 74Α’/20.05.2024)].

Οι ρυθμίσεις, τα μέτρα και οι περιορισμοί που τίθενται στα ως άνω νομοθετήματα θα πρέπει να λαμβάνονται υπόψιν κατά την αδειοδότηση νεών και υφιστάμενων έργων & δραστηριοτήτων.

## **Γ.** **Βιομηχανικές εκπομπές: Το Συμβούλιο εγκρίνει επικαιροποιημένους κανόνες για καλύτερη προστασία του περιβάλλοντος**

Το Συμβούλιο εξέδωσε σήμερα την αναθεωρημένη οδηγία περί βιομηχανικών εκπομπών (ΟΒΕ) και τον κανονισμό σχετικά με τη δημιουργία πύλης για τις βιομηχανικές εκπομπές (IEP), δύο συμπληρωματικές νομοθετικές πράξεις που αποσκοπούν στη ρύθμιση και την παρακολούθηση των περιβαλλοντικών επιπτώσεων των βιομηχανικών δραστηριοτήτων.

Οι νέοι κανόνες θα προσφέρουν καλύτερη προστασία της ανθρώπινης υγείας και του περιβάλλοντος, μειώνοντας τις επιβλαβείς εκπομπές από βιομηχανικές εγκαταστάσεις και προωθώντας παράλληλα την ενεργειακή απόδοση, την κυκλική οικονομία και την απαλλαγή από τις ανθρακούχες εκπομπές.

Θα βελτιώσουν επίσης την υποβολή περιβαλλοντικών δεδομένων με την αναβάθμιση του υφιστάμενου ευρωπαϊκού μητρώου έκλυσης και μεταφοράς ρύπων (E-PRTR), προκειμένου να δημιουργηθεί μια περισσότερο ολοκληρωμένη και ενιαία πύλη για τις βιομηχανικές εκπομπές.

**Ευρύτερο πεδίο εφαρμογής για λιγότερες βιομηχανικές εκπομπές**

Η οδηγία για τις βιομηχανικές εκπομπές αποτελεί την κύρια πράξη της ΕΕ για τη ρύθμιση της ρύπανσης από βιομηχανικές εγκαταστάσεις, συμπεριλαμβανομένων των εκμεταλλεύσεων εντατικής κτηνοτροφίας. Οι εγκαταστάσεις που ρυθμίζονται από την ήδη υπάρχουσα οδηγία, συμπεριλαμβανομένων των μονάδων ηλεκτροπαραγωγής, των διυλιστηρίων και της επεξεργασίας αποβλήτων, αντιπροσωπεύουν περίπου το 40 % των εκπομπών αερίων του θερμοκηπίου και το 20 % των εκπομπών ρύπων στην ατμόσφαιρα και τα ύδατα.

Για να μειωθούν περαιτέρω οι βιομηχανικές εκπομπές, η αναθεωρημένη οδηγία εισάγει στο πεδίο εφαρμογής της τις εκμεταλλεύσεις εντατικής κτηνοτροφίας μεγάλης κλίμακας, συμπεριλαμβανομένων των χοιροτροφικών και των πτηνοτροφικών εκμεταλλεύσεων. Οι εξορυκτικές δραστηριότητες και η μεγάλης κλίμακας κατασκευή συσσωρευτών προστίθενται επίσης στο πεδίο εφαρμογής της οδηγίας. Με την επιφύλαξη επανεξέτασης από την Επιτροπή, το πεδίο εφαρμογής μπορεί να επεκταθεί και στα βιομηχανικά ορυκτά.

**Λιγότερη γραφειοκρατία μέσω ηλεκτρονικών αδειών**

Οι άδειες είναι απαραίτητες για τις εγκαταστάσεις, δεδομένου ότι οι τελευταίες πρέπει να αποδεικνύουν τη συμμόρφωσή τους με τους ισχύοντες κανόνες σχετικά με τη μείωση των βιομηχανικών εκπομπών, συμπεριλαμβανομένων των κατάλληλων μέτρων και των οριακών τιμών εκπομπών.

Η νέα οδηγία καθιστά την αδειοδότηση αποτελεσματικότερη και λιγότερο επαχθή, επιβάλλοντας για παράδειγμα στα κράτη μέλη την υποχρέωση να θεσπίσουν ηλεκτρονικό σύστημα αδειοδότησης (ηλεκτρονική άδεια) έως το 2035.

**Αποτελεσματική επιβολή και κυρώσεις**

Τα κράτη μέλη θα θεσπίσουν αποτελεσματικές, αναλογικές και αποτρεπτικές κυρώσεις σε περίπτωση μη συμμόρφωσης με την οδηγία. Για σοβαρές παραβάσεις, οι φορείς εκμετάλλευσης μπορεί να υποχρεωθούν να καταβάλουν κυρώσεις που ανέρχονται τουλάχιστον στο 3 % του ετήσιου κύκλου εργασιών τους στην Ένωση.

Η οδηγία θεσπίζει επίσης το δικαίωμα των ατόμων, των οποίων η υγεία έχει υποστεί βλάβη, να διεκδικούν αποζημίωση από εκείνους που παραβιάζουν την οδηγία.

**Ενημέρωση και συμμετοχή του κοινού**

Ο κανονισμός που εκδόθηκε και τυπικά σήμερα δημιουργεί μια νέα πύλη για πληρέστερες και πιο ολοκληρωμένες πληροφορίες σχετικά με τις βιομηχανικές εκπομπές, αντικαθιστώντας το υφιστάμενο ευρωπαϊκό μητρώο έκλυσης και μεταφοράς ρύπων (E-PRTR).

Όσον αφορά τη φιλοδοξία της Πράσινης Συμφωνίας για μηδενική ρύπανση, η νέα πύλη θα ενισχύσει την πρόσβαση του κοινού σε πληροφορίες σχετικά με τις βιομηχανικές εκπομπές και θα διευκολύνει τη συμμετοχή του κοινού στη λήψη αποφάσεων για το περιβάλλον, συμπεριλαμβανομένου του προσδιορισμού των πηγών ρύπανσης.

**Επόμενα βήματα**

Η οδηγία περί βιομηχανικών εκπομπών πρόκειται τώρα να υπογραφεί και να δημοσιευθεί στην Επίσημη Εφημερίδα της ΕΕ. Θα αρχίσει να ισχύει την εικοστή ημέρα από τη δημοσίευσή της. Μετά την ημερομηνία αυτή, τα κράτη μέλη της ΕΕ θα έχουν έως 22 μήνες για να ενσωματώσουν τις διατάξεις της οδηγίας στο εθνικό τους δίκαιο.

Το 2028 και στη συνέχεια ανά πενταετία, η Επιτροπή θα επανεξετάζει και θα αξιολογεί την εφαρμογή της οδηγίας, λαμβάνοντας υπόψη τις αναδυόμενες τεχνικές. Επιπλέον, έως το 2026 η Επιτροπή πρέπει να καταλήξει στον βέλτιστο τρόπο αντιμετώπισης των εκπομπών που προκαλούνται από την εκτροφή βοοειδών και από τα γεωργικά προϊόντα που διατίθενται στην αγορά της ΕΕ.

Μετά τη δημοσίευσή του στην Επίσημη Εφημερίδα της ΕΕ, ο κανονισμός σχετικά με τη νέα πύλη για τις βιομηχανικές εκπομπές θα καταστεί δεσμευτικός και θα ισχύει άμεσα σε όλα τα κράτη μέλη από το 2028.

**Ιστορικό**

Η Ευρωπαϊκή Πράσινη Συμφωνία ζήτησε αναθεωρημένα μέτρα της ΕΕ κατά της ρύπανσης από μεγάλες βιομηχανικές εγκαταστάσεις. Κατά τη διάρκεια της Διάσκεψης για το μέλλον της Ευρώπης, οι ευρωπαίοι πολίτες εξέφρασαν την υποστήριξή τους προς την ΕΕ για την αντιμετώπιση της ρύπανσης των υδάτων, του εδάφους και του αέρα και τη μείωση των εκπομπών μεθανίου.

Στις 5 Απριλίου 2022 η Επιτροπή υπέβαλε πρόταση για την αναθεώρηση της οδηγίας περί βιομηχανικών εκπομπών, η οποία εκδόθηκε πρώτη φορά το 2010, και την παράλληλη και συμπληρωματική πρόταση για την τροποποίηση του κανονισμού σχετικά με το ευρωπαϊκό μητρώο έκλυσης και μεταφοράς ρύπων, ο οποίος εκδόθηκε το 2006.

Οι διαπραγματεύσεις μεταξύ των δύο συννομοθετών σχετικά με την τελική μορφή των νομοθετικών πράξεων ξεκίνησαν στις 19 Ιουλίου. Έπειτα από τρεις γύρους διαπραγματεύσεων, επιτεύχθηκε προσωρινή συμφωνία και για τους δύο νομοθετικούς φακέλους στις 28 Νοεμβρίου 2023.

[Αναθεωρημένη οδηγία περί βιομηχανικών εκπομπών](https://data.consilium.europa.eu/doc/document/PE-87-2023-INIT/el/pdf)

[Σχέδιο δράσης για μηδενική ρύπανση](https://environment.ec.europa.eu/strategy/zero-pollution-action-plan_en)

# ΘΕΜΑΤΑ ΧΩΡΟΤΑΞΙΑΣ / ΠΟΛΕΟΔΟΜΙΚΑ ΘΕΜΑΤΑ

## **Α. Ενιαίος ψηφιακός χάρτης και εθνικό μητρώο υποδομών**

Πραγματοποιήθηκε η πρώτη ολοκληρωμένη τεχνική παρουσίαση του Ενιαίου Ψηφιακού Χάρτη, ενός νέου πληροφοριακού συστήματος, που αποτελεί έργο του Ταμείου Ανάκαμψης και Ανθεκτικότητας και αφορά μηχανικούς, πολίτες και επενδυτές. **Ο ψηφιακός αυτός χάρτης θα παρέχει ολοκληρωμένη, έγκυρη και θεσμικά ασφαλή πληροφορία** σε ό,τι αφορά τα απαραίτητα γεωχωρικά δεδομένα για την αδειοδότηση κάθε είδους επένδυσης, σε όλη την δημόσια διοίκηση αλλά και τους πολίτες, σε όλη τη χώρα.

Στόχος του εργαλείου αυτού είναι να διευκολυνθεί η δουλειά των μηχανικών και η εξυπηρέτηση πολιτών και επενδυτών, να καταπολεμηθεί η γραφειοκρατία και να ενισχυθεί η ασφάλεια δικαίου για το ισχύον δίκαιο επί της γης σε κοινή χρήση. Μέσω της πλατφόρμας θα μπορούν οι μηχανικοί να αντλούν έγκυρα δεδομένα και να εκδίδονται άδειες σε ελάχιστο χρόνο και θα μπορεί ο καθένας να έχει εικόνα για το τι επιτρέπεται, τι απαγορεύεται καθώς και με ποιους όρους και προϋποθέσεις, για το ακίνητο που τον ενδιαφέρει. Με την άνεση του προσωπικού υπολογιστή και μερικά μόνο κλικ θα παρέχεται άμεσα κάθε πληροφορία για να προχωρήσει οποιοδήποτε τεχνικό έργο, οποιαδήποτε επένδυση, μικρή, μεγάλη, και από την άλλη θα δίνεται σε πραγματικό χρόνο η εικόνα των υποδομών σε ολόκληρη την επικράτεια.

Να σημειωθεί ότι έχουν ήδη ψηφιοποιηθεί και ενσωματωθεί στο σύστημα, μεταξύ πολλών άλλων, τα 100.000 πολεοδομικά σχέδια για το σύνολο της χώρας και μέσα στις δράσεις του έργου θα συγκαταλέγονται

* Δασικοί χάρτες, περιοχές Natura, διατάγματα προστασίας, ζώνες αρχαιολογίας
* Αποτύπωση κτιρίων σε 2D και 3D σε συνολική περιοχή 640 τ.χλμ. σε Αθήνα, Θεσσαλονίκη, Πάτρα, Ηράκλειο και Τρίκαλα.
* Η καταγραφή μετρητών ΔΕΔΔΗΕ
* Ηλεκτρονικό μητρώο οικοδομικών αδειών: ψηφιοποίηση και γεωαναφορά των φακέλων των ΥΔΟΜ.

Μέσα από τον Ενιαίο Ψηφιακό Χάρτη θα μπει σε τροχιά υλοποίησης σε δεύτερο επίπεδο, το **Εθνικό Μητρώο Υποδομών**, ένα επίσης **πληροφοριακό σύστημα** με γεωχωρική αναφορά. Σε αυτό θα αποτυπωθούν από όλη τη δημόσια διοίκηση και τους δημόσιους φορείς, όλες οι **δημόσιες υποδομές**, (όπως γέφυρες, έργα οδοποιίας, αντιπλημμυρικά, ύδρευσης-άρδευσης-αποχέτευσης, δημόσια κτίρια και πολλά άλλα) **μαζί με τα τεχνικά τους στοιχεία**, (άδειες – εγκρίσεις-μελέτες) **αλλά κυρίως με στοιχεία για τις αρμοδιότητες, τον τρόπο κατασκευής και συντήρησης**, τα οποία θα αποτελέσουν την ταυτότητα κάθε έργου.

Το ιδιαίτερο χαρακτηριστικό του συστήματος αυτού είναι η **διαλειτουργικότητα**. Μελλοντικά, μαζί με το Εθνικό Μητρώο Υποδομών θα μπορούν να αποτελέσουν το βασικό εργαλείο αποτύπωσης του αστικού και όχι μόνο περιβάλλοντος. Ωστόσο θα μπορεί να «συνεργάζεται» και με ένα πλήθος άλλων πληροφοριακών συστημάτων, είτε του ΤΕΕ, όπως το σύστημα έκδοσης οικοδομικών αδειών e-Άδειες και η Ηλεκτρονική Ταυτότητα Κτιρίου είτε άλλων φορέων, όπως το Υπουργείο Οικονομικών, το Κτηματολόγιο και πολλά άλλα που ήδη υπάρχουν, αλλά και νέα που τώρα δημιουργούνται. Τέτοια έργα είναι: το Πρόγραμμα Πολεοδομικών Μεταρρυθμίσεων «Κωνσταντίνος Δοξιάδης» και η Ψηφιοποίηση των Αρχείων της Πολεοδομικής Πληροφορίας, δηλαδή του συνόλου των οικοδομικών αδειών της χώρας.

O Ενιαίος Ψηφιακός Χάρτης τίθεται άμεσα σε δοκιμαστική λειτουργία και μέσα στο έτος θα μπει σε παραγωγική λειτουργία, θα εμπλουτίζεται διαρκώς και θα ενσωματώνει νέες πληροφορίες και δυνατότητες, όπως π.χ. τον Σεπτέμβριο θα ενσωματωθεί η πληροφορία που αφορά τη διέλευση οδεύσεων δικτύων για κάθε ακίνητο, και ουσιαστικά θα αφορά το ποιος σκάβει, πού σκάβει, αν έχει άδεια, καθώς και τις παροχές που υπάρχουν σε δίκτυα στην περιοχή ενδιαφέροντος. Στόχος μακροπρόθεσμα είναι αυτό το εύχρηστο και πολύτιμο εργαλείο να γίνει πλήρες, ακόμη πιο ακριβές, συνολικό και μελλοντικά δεσμευτικό για όλους προκειμένου να βελτιωθεί και διευρυνθεί το επίπεδο πληροφόρησης και εξυπηρέτησης του πολίτη, των μηχανικών, των δημοσίων και ιδιωτικών φορέων καθώς και των επενδυτικών δραστηριοτήτων.

# ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΏΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ)

## **Α. Δημοσίευση Α’ φάσης διαγωνισμού για τη ανάπτυξη Επιχειρηματικού Πάρκου στον Δήμο Φυλής**

Με την δημοσίευση της Α’ Φάσης διαγωνισμού, έχει εκκινήσει **ο διεθνής διαγωνισμός για την ανάπτυξη Επιχειρηματικού Πάρκου τύπου Α2** **στον κλάδο της αποθήκευσης και εφοδιαστικής – logistics στη θέση «Σπηλιές» του Δήμου Φυλής της Περιφέρειας Αττικής**, **σε επιφάνεια 437 στρ,** με τη διαδικασία ανταγωνιστικού διαλόγου.

Ο διαγωνισμός διενεργείται για λογαριασμό του Δήμου Φυλής ο οποίος είναι ο τελικός δικαιούχος και Κύριος του Έργου. Σύμφωνα με την προκύρηξη που έχει αναρτηθεί, οι επενδυτές που διατηρούν ενδιαφέρον για το έργο, έχουν περιθώριο **έως τις 17 Ιουνίου[[1]](#footnote-1) 2024 και ώρα στις 14:00** (ώρα Ελλάδος) να υποβάλλουν τον φάκελο εκδήλωσης ενδιαφέροντος, με βάση τις απαιτήσεις του διαγωνισμού. Οι ενδιαφερόμενοι πρέπει να υποβάλλουν τους φακέλους εκδήλωσης ενδιαφέροντος ηλεκτρονικά, μέσω της διαδυκτιακής πύλης [www.promitheus.gov.gr](http://www.promitheus.gov.gr) του ΟΠΣ ΕΣΗΔΗΣ, μέχρι την ημερομηνία υποβολής, σε ηλεκτρονικό φάκελο του υποσυστήματος «ΕΣΗΔΗΣ» και υπογράφονται με προηγμένη ηλεκτρονική υπογραφή, η οποία υποστηρίζεται από αναγνωρισμένο (εγκεκριμένο) πιστοποιητικό βάσει την παρ. 2 του άρθρου 37 του ν.4412/2016.

Ειδικότερα, με την από 20.04.2022 απόφαση της Κυβερνητικής Επιτροπής Συμβάσεων Στρατηγικής Σημασίας το έργο «Μετεγκατάσταση μεταφορικών επιχειρήσεων από την περιοχή του Ελαιώνα σε οικόπεδο του Δήμου Φυλής» εντάχθηκε στο Αναπτυξιακό Πρόγραμμα Συμβάσεων Στρατηγικής Σημασίας του ν. 4799/2021 και ορίστηκε το Ταμείο Αξιοποίησης Ιδιωτικής Περιουσίας του Δημοσίου Α.Ε. (ΤΑΙΠΕΔ) ως φορέας ωρίμανσης, διενέργειας της διαγωνιστικής διαδικασίας (και κάθε διαδικασίας ανάθεσης) και παρακολούθησης της εκτέλεσης των συμβάσεων σε σχέση με το έργο.

**Επιχειρηματικό Πάρκο Εφοδιαστικής Αλυσίδας Τύπου Α2**

Η κατασκευή και λειτουργία του Επιχειρηματικού Πάρκου (ΕΠ) με επίκεντρο την Εφοδιαστική Αλυσίδα στον Δήμο Φυλής, θα αποτελέσει ένα πρωτοποριακό έργο που θα αναδείξει τη χώρα σε πύλη εμπορευματικών μεταφορών διεθνούς εμβέλειας.

Συγκεκριμένα, το εν λόγω ΕΠ θα αποτελέσει ένα σύγχρονο, πράσινο και καινοτόμο εθνικό κέντρο μεταφορών και logistics που θα υποστηρίζει συνολικά και αποτελεσματικά τις ανάγκες της εθνικής αγοράς των εμπορευματικών μεταφορών ενώ παράλληλα θα αναβαθμίσει ριζικά την περιοχή της Δυτικής Αττικής, θα ενισχύσει την τοπική ανάπτυξη και θα δημιουργήσει νέες θέσεις εργασίας τόσο κατά την περίοδο της κατασκευής όσο και κατά την περίοδο λειτουργίας.

Η έκταση ανάπτυξης του ΕΠ, ιδιοκτησίας του Δήμου Φυλής, βρίσκεται σε εγγύτητα με τον αστικό ιστό της Αθήνας αλλά και του Πειραιά, καθώς και με βασικά δίκτυα και υποδομές, όπως είναι το σιδηροδρομικό δίκτυο, Λιμάνι του Πειραιά, Λιμάνι της Ελευσίνας, κόμβος ΕΟ Αθηνών - Λαμίας και Αθηνών Κορίνθου με Αττική Οδό αλλά και το Θριάσιο Εμπορευματικό Κέντρο, γεγονός που ενισχύει τη δυναμική της. Επίσης, από την έκταση διέρχεται γραμμή μεταφοράς ηλεκτρική ενέργειας υψηλής τάσης του ΑΔΜΗΕ και αγωγός μεταφοράς Φυσικού Αερίου (κλάδος Λαυρίου) για μήκος περίπου 850μ με κατέυθυνση Α-Δ.

Σκοπός της ανάπτυξης του Επιχειρηματικού Πάρκου είναι να φιλοξενήσει αποτελεσματικά τις επιχειρησιακές δραστηριότητες διαχείρισης φορτίων, μεταφόρτωσης, διανομής και μεταφοράς που σήμερα λαμβάνουν χώρα, κατά κύριο λόγο στην ευρύτερη περιοχή του Ελαιώνα. Συγκεκριμένα, βασική επιδίωξη του έργου είναι να υποστηριχθεί η μετεγκατάσταση και φιλοξενία στο Πάρκο επιχειρήσεων εμπορευματικής μεταφοράς και διαμεταφοράς με ΚΑΔ που σήμερα δραστηριοποιούνται στις περιοχές του Ελαιώνα. Στην κατεύθυνση αυτή, το Πάρκο θα πρέπει να σχεδιαστεί με σύγχρονες κτιριακές εγκαταστάσεις υποστηριζόμενες από όλες τις απαιτούμενες υποδομές, χώρους και τεχνολογίες που θα διασφαλίζουν την αποτελεσματική, αποδοτική, ασφαλή και εύρυθμη οργάνωση, διαχείριση και εκτέλεση του έργου συλλογής, μεταφόρτωσης και διακίνησης εμπορευμάτων. Η μετάβαση αυτή είναι ιδιαίτερα κρίσιμη για τη βελτίωση της ποιότητας των παρεχόμενων υπηρεσιών διαμεταφοράς και την ενίσχυση της ανταγωνιστικότητας της ελληνικής αγοράς εφοδιαστικής αλυσίδας, με άμεσο όφελος για το σύνολο της εθνικής οικονομίας.

**Διαγωνιστική Διαδικασία για την ανάπτυξη του Επιχειρηματικού Πάρκου Φυλής**

Η εκκίνηση του διαγωνισμού για το Επιχειρηματικό Πάρκο Φυλής σηματοδοτεί μια νέα εποχή για τον κλάδο των logistics στην Ελλάδα. Μέσω της ανάπτυξης του ΕΠ θα δημιουργηθούν σημαντικά οφέλη για την εθνική οικονομία, την κοινωνία και το περιβάλλον, με τη κυκλοφοριακή αποσυμφόρηση της Αττικής και τη μείωση των εκπομπών αερίων του θερμοκηπίου. Με την υλοποίηση του Πάρκου στη Φυλή και σε συνδυασμό με το έργο στο στρατόπεδο Γκόνου στη Θεσσαλονίκη, η Ελλάδα θα εδραιωθεί ως κόμβος εφοδιαστικής αλυσίδας σε ολόκληρη τη Νοτιοανατολική Ευρώπη, προσφέροντας ποιοτικότερες και ανταγωνιστικότερες μεταφορικές υπηρεσίες.

Η διαγωνιστική διαδικασία θα διεξαχθεί σε δύο φάσεις:

* Α’ φάση Διαγωνισμού: Πρόσκληση υποβολής εκδήλωσης ενδιφέροντος και προεπιλογή υποψηφίων βάσει των κριτηρίων τεχνικής και χρηματοοικονομικής ικανότητας.
* Β’ Φάση Διαγωνισμού: Ολοκλήρωση ανταγωνιστικού διαλόγου με τους προεπιλεγέντες υποψηφίους και την υποβολή δεσμευτικών οικονομικών προσφορών.

Ο επενδυτής που θα επιλεχθεί κατά την διαδικασία του διαγωνισμού, θα κληθεί να αναλάβει τη χρηματοδότηση, τον σχεδιασμό, την αδειοδότηση, την ανάπτυξη, την κατασκευή, την λειτουργία, τη συντήρηση και μακροχρόνια εκμετάλλευση του Επιχειρηματικού Πάρκου.

# ΘΕΜΑΤΑ ΥΓΕΙΑΣ & ΑΣΦΑΛΕΙΑΣ ΣΤΗΝ ΕΡΓΑΣΙΑ

## **Α. Υποχρεωτική η ανάθεση καθηκόντων ΣΑΜΕΕ στα πρατήρια καυσίμων & ενέργειας**

Σύμφωνα με πρόσφατη Εγκύκλιο του Υπουργείου Υποδομών και Μεταφορών (αρ. πρ. 101152/05.04.2024) **ο διορισμός καθηκόντων Συμβούλου Ασφαλούς Μεταφοράς Επικινδύνων Εμπορευμάτων από τα Πρατήρια Παροχής Καυσίμων και Ενέργειας καθίσταται υποχρεωτικός**.

**Σύμφωνα με την τροποποίηση της παραγράφου 13** του άρθρου 15 του Ν3054/2002, όλοι οι εμπλεκόμενοι στη μεταφορά, αποθήκευση και εμπορία καυσίμων, μεταξύ αυτών και οι κάτοχοι Αδειών Λειτουργίας Πρατήριων Παροχής Καυσίμων και Ενέργειας στο πλαίσιο συμμόρφωσης προς τις απαιτήσεις της **«Ευρωπαϊκής Συμφωνίας ADR2023»**, περί οδικής μεταφοράς επικίνδυνων εμπορευμάτων, καθ’ όλη διάρκεια ισχύος των αδειών τους, εφόσον οι δραστηριότητές τους περιλαμβάνουν την αποστολή ή μεταφορά επικίνδυνων εμπορευμάτων οδικώς, ή τις σχετικές εργασίες συσκευασίας, φόρτωσης, πλήρωσης, εκφόρτωσης, διορίζουν Σύμβουλο Ασφαλούς Μεταφοράς Επικίνδυνων Εμπορευμάτων, για την αποφυγή κινδύνων εγγενών σε τέτοιες δραστηριότητες, όσον αφορά άτομα, ιδιοκτησίες και το περιβάλλον.

Υπενθυμίζεται πως στις 23 Ιουνίου 2023 Ψηφίστηκε και ισχύει ο νέος Κανονισμός ADR 2023 με την Κοινοτική Οδηγία 2022/2407, Κ.Υ.Α. 200035/2023 (ΦΕΚ 4101/Β` 23.6.2023 με τίτλο **Τροποποίηση της υπό στοιχεΓ5/145078/2021 (Β’ 3202) κοινής υπουργικής απόφασης με θέμα «Προσαρμογή της ελληνικής νομοθεσίας προς τις διατάξεις της Οδηγίας 2008/68/ΕΚ του Ευρωπαϊκού Κοινοβουλίου και του Συμβουλίου, σχετικά με τις εσωτερικές μεταφορές επικινδύνων εμπορευμάτων».**

Κρίνεται επιτακτική η ανάγκη ελέγχου των σχετικών άρθρων της ADR 2023 από τις εμπλεκόμενες εταιρείες και εφόσον εμπίπτουν στις σχετικές διατάξεις να διορίσουν Σύμβουλο Ασφαλούς Μεταφοράς Επικίνδυνων Εμπορευμάτων (DGSA).

# ΘΕΜΑΤΑ ΠΥΡΟΠΡΟΣΤΑΣΙΑΣ

## **Α. Παράταση για τις δηλώσεις καθαρισμού οικοπέδων στην ψηφιακή πλατφόρμα akatharista.apps.gov.gr**

Με Απόφαση του Υπουργείου Κλιματικής Κρίσης και Πολιτικής Προστασίας **δίνεται παράταση έως τις 30 Ιουνίου στους πολίτες, προκειμένου να δηλώσουν τον καθαρισμό των οικοπεδικών και ακάλυπτων χώρων ιδιοκτησίας τους, στην πλατφόρμα του Εθνικού Μητρώου Τήρησης Μέτρων Προληπτικής Πυροπροστασίας**, η οποία βρίσκεται στην ηλεκτρονική διεύθυνση *akatharista.apps.gov.gr*, καθώς και στον ιστότοπο του Υπουργείου Κλιματικής Κρίσης και Πολιτικής Προστασίας *civilprotection.gov.gr*.

Συγκεκριμένα, με την υπ’ αριθμ. ΥΠ 660/30.04.2023 «Καθορισμός ειδικότερων τεχνικών και λεπτομερειακών θεμάτων σχετικά με την λειτουργία του Μητρώου Τήρησης Μέτρων Προληπτικής Πυροπροστασίας Ιδιοκτησιών του άρθρου 31 του ν. 5075/2023 (Α’ 206)» ρυθμίζονται ζητήματα για την λειτουργία του Μητρώου Τήρησης Μέτρων Προληπτικής Πυροπροστασίας Ιδιοκτησιών του Υπουργείου Κλιματικής Κρίσης και Πολιτικής Προστασίας με αντικείμενο την καταγραφή των υποχρεώσεων των πολιτών κατά την αντιπυρική περίοδο, ήτοι από 1η Μαΐου έως 31 Οκτωβρίου, για την αποτροπή κινδύνου πρόσκλησης πυρκαγιάς ή ταχείας επέκτασής της, που συστάθηκε με το άρθρο 53Α του ν. 4662/2020 (Α’ 27), όπως εισήχθη με το άρθρο 31 του ν. 5075/2023 (Α’ 206).

Στην πλατφόρμα αυτή, **οι πολίτες μπορούν να υποβάλουν αίτηση για τον καθαρισμό του οικοπέδου τους καθώς και να προχωρήσουν σε καταγγελία για ακαθάριστα οικόπεδα. Παράλληλα οι δήμοι μέσω της πλατφόρμας θα μπορούν να καταχωρούν τους ελέγχους που θα έχουν διενεργήσει καθώς και τα οικόπεδα που πρόκειται να ελεγχθούν απ’ αυτούς**.

**Υπόχρεοι ιδιοκτήτες**

Οι ιδιοκτήτες, νομείς, επικαρπωτές και μισθωτές οικοπεδικών και λοιπών ακάλυπτων χώρων, εντός εγκεκριμένων ρυμοτομικών σχεδίων και οικισμών, υποχρεούνται, μέχρι την 30η Ιουνίου, να προβούν σε καθαρισμό των ιδιοκτησιών τους προς αποτροπή κινδύνου πρόκλησης πυρκαγιάς ή ταχείας επέκτασής της.

Σύμφωνα με την Πυροσβεστική Διάταξη η διαδικασία καθαρισμού περιλαμβάνει:

* Υλοτομία και απομάκρυνση των ξερών και σπασμένων δέντρων και κλαδιών, καθώς και των κλαδιών που βρίσκονται σε άμεση επαφή με κτίσμα.
* Απομάκρυνση της καύσιμης φυτικής ύλης που βρίσκεται στην επιφάνεια του εδάφους όπως ενδεικτικά το φυλλόστρωμα, τα ξερά χόρτα και τα κατακείμενα ξερά κλαδιά.
* Αποκλάδωση της βάσης της κόμης των δέντρων και αύξηση του ύψους έναρξής της από την επιφάνεια του εδάφους, ανάλογα με την ηλικία και το είδος του δέντρου.
* Αραίωση της θαμνώδους βλάστησης ως προς την κάλυψη του εδάφους.
* Απομάκρυνση τυχόν άλλων εγκαταλελειμμένων καυστών, αναφλέξιμων, εκρήξιμων ή εύφλεκτων υλικών,  αντικειμένων και απορριμμάτων.
* Ασφαλή συλλογή και μεταφορά όλων των υπολειμμάτων καθαρισμού.

Οι υπόχρεοι οφείλουν να εκπληρώνουν την υποχρέωση καθαρισμού, να συναινούν και να επιδεικνύουν ανοχή στους τακτικούς ή έκτακτους ελέγχους και ενέργειες των αρμοδίων οργάνων των οικείων δήμων και των αρμόδιων πυροσβεστικών υπαλλήλων για την αποτροπή κινδύνου πρόκλησης ή επέκτασης πυρκαγιάς. Οι οικείοι δήμοι οφείλουν να διενεργούν τους τακτικούς ή έκτακτους ελέγχους, ύστερα από καταγγελία ή και αυτεπαγγέλτως, για διαπίστωση εκπλήρωσης ή μη των υποχρεώσεων των υπόχρεων, προσηκόντως και με τη δέουσα επιμέλεια. Είναι σημαντικό να αναφερθεί πως σε περίπτωση μη συμμόρφωσης των υπόχρεων στην εκπλήρωση του καθαρισμού, καθώς και σε περίπτωση αυτεπάγγελτου καθαρισμού από τον δήμο, υπάρχουν κυρώσεις.

1. **Λόγω έντονου ενδιαφέροντος, μετατέθηκε η καταληκτική ημερομηνία υποβολής της Α’ φάσης του Διαγωνισμού στην 1η Ιουλίου 2024.** [↑](#footnote-ref-1)